นายกรัฐมนตรี มีกำหนดการเยือนสหพันธ์สาธารณรัฐเยอรมนี ค่ำวันนี้
นายกรัฐมนตรี มีกำหนดการเดินทางเยือนสหพันธ์สาธารณรัฐเยอรมนีอย่างเป็นทางการค่ำวันนี้ เพื่อกระชับความสัมพันธ์ระหว่างสองประเทศในทุกมิติ
 
พลโท วีรชน สุคนธปฏิภาครองโฆษกประจำสำนักนายกรัฐมนตรี กล่าวว่า ระหว่างวันที่ 26 - 29 พฤศจิกายนนี้ พลเอก ประยุทธ์ จันทร์โอชา นายกรัฐมนตรีและคณะ มีกำหนดเดินทางเยือนสหพันธ์สาธารณรัฐเยอรมนี อย่างเป็นทางการ ซึ่งถือเป็นครั้งแรก หลังจากสหภาพยุโรปปรับข้อมติกับประเทศไทย ให้ทุกประเทศในสหภาพยุโรปสามารถมีปฏิสัมพันธ์และแลกเปลี่ยนการเยือนระดับสูงกับประเทศไทยได้อย่างเต็มที่ 
ทั้งนี้เยอรมนี เป็นประเทศที่มีความสำคัญกับประเทศไทยมายาวนานกว่า 150 ปี และเป็นการส่งเสริมความเป็นหุ้นส่วนที่ยั่งยืน ผ่านความร่วมมือด้านเศรษฐกิจและการพัฒนาประเทศตามนโยบายประเทศไทย 4.0 เนื่องจากเยอรมนีเป็นประเทศที่มีความก้าวหน้าและเป็นผู้นำด้านอุตสาหกรรม 4.0 มีความเชี่ยวชาญด้านการวิจัยและพัฒนา การพัฒนาทรัพยากรบุคคลเพื่อเพิ่มขีดความสามารถในการแข่งขัน รวมถึงการพัฒนาศักยภาพ SMEs และ Startup

โอกาสนี้ นายกรัฐมนตรี จะมอบนโยบายแก่ทีมประเทศไทย พบปะนักธุรกิจไทยและชุมชนไทยในเยอรมนี รวมทั้งพบหารือกับ ดร. อังเกลา แมร์เคล นายกรัฐมนตรีสหพันธ์สาธารณรัฐเยอรมนี ที่สำนักนายกรัฐมนตรีเยอรมนีและหารือกับผู้บริหารบริษัทเอกชนเยอรมนี โดยจะร่วมรับประทานอาหารค่ำกับภาคเอกชนเยอรมนีและภาคเอกชนไทยด้วย